7.2.2023
DA
Den Europæiske Unions Tidende
C 47/133 Onsdag den 6. juli 2022
M. der henviser til, at multilateralismen har brug for en hurtig revitalisering for at håndtere denne flerdimensionelle og mangesidede krise; der henviser til, at trusler mod fred og sikkerhed, grundlæggende frihedsrettigheder og demokrati, klimaændringer, tab af biodiversitet, miljøforringelse, katastroferisikostyring, globale folkesundhedsudfordringer, stigende protektionisme, desinformation, udenlandsk indblanding, ligestilling mellem kønnene, bæredygtig udvikling og forværring af fattigdom og uligheder på globalt plan er nogle af de presserende udfordringer, som verden står over for lige nu; der henviser til, at det internationale samfund kun vil være i stand til at finde varige og bæredygtige løsninger på disse og fremtidige udfordringer gennem en styrket multilateral orden og politisk lederskab;
N. der henviser til, at EU for at puste nyt liv i og forsvare multilateralismen skal bidrage til at holde multilaterale institutioner og internationale organisationer i live og i funktíon, samtidig med at det søger et tættere samarbejde med ligesindede partnere for at kæmpe for sine værdier og interesser; der henviser til, at disse koalitioner vil skifte alt efter den sag, det drejer sig om, og at de ikke bør undergrave eksisterende institutioner; der henviser til, at EU bør stræbe efter at skabe åbne koalitioner snarere end eksklusive klubber; der henviser til, at EU er nødt til at finde nye måder til at samarbejde med lande fra det globale syd og gøre dette på lige fod med dem som ligeværdige partnere;
O. der henviser til, at klimaændringerne og covid-19-pandemien har vist den globale betydning og den politiske forrang af globale offentlige goder, bl.a. adgang til sundhed, ren luft og rent vand, fødevarer og andre ressourcer, uddannelse, teknologi og cyberspace på en inklusiv, sikker og pålidelig måde; der henviser til, at covid-19-pandemien har mindet os om en indlysende kendsgerning: I lyset af en pandemi er vores sundhedssikkerhedskæde kun så stærk som det svageste sundhedssystem; der henviser til, at covid-19 udgør en trussel mod mennesker og økonomier overalt; der henviser til, at adgang til globale offentlige goder og politiske tiltag til standardisering og udvidelse af denne adgang på tværs af lande og samfund kræver globalt samarbejde om mål, fælles minimumsstandarder og aktiv støtte til de mest sårbare lande og samfund; der henviser til, at dette kræver en effektiv multilateral dagsorden med fokus på globale offentlige goder og forvaltningsstrukturer, der styrker adgangen til sådanne goder; der henviser til, at effektiv politisk dialog, samarbejde og sikring af adgang til globale offentlige goder under ingen omstændigheder kan eller skal afkobles fra fremme og beskyttelse af grundlæggende rettigheder og værdighed og styrkelse af alle menneskers indflydelse, navnlig de mest sårbares; der henviser til, at covid-19-pandemien har vist betydningen af WHO's arbejde og WHO's evne til hurtigt og effektivt at håndtere indsatsen over for pandemien, samtidig med at den har afdækket bekymrende adfærd såsom forsøg på indblanding i og manipulation af WHO's indsats med henblik herpå;
P. der henviser til, at terrorisme fortsat er en af de alvorligste trusler mod fred og international sikkerhed;
Q. der henviser til, at autoritære og totalitære regimers og illiberale regeringers voksende selvhævdelse i multilaterale fora og internationale organisationer, herunder gennem forsøg på at svække og omskrive internationale regler, og deres stærke deltagelse i forvaltnings- og beslutningsprocesserne i relevante internationale organisationer og multilaterale fora kan føre til asymmetriske, mindre effektive og forudindtagede politiske reaktioner, og udrydde de lige vilkår for alle medlemmer af det internationale samfund og til et langt svagere engagement fra det internationale samfunds side i forbindelse med forsvaret af universelle værdier og universelle rettigheder; der henviser til, at individuelle dagsordener, ensidige handlinger og manglende engagement i og støtte til multilaterale løsninger kan føre til yderligere undergravning af multilateralismen som et væsentligt organisatorisk princip til håndtering af tværnationale udfordringer; der henviser til, at det i denne forbindelse er afgørende at bekræfte værdien af regelbaseret forvaltning, internationalt samarbejde, en forpligtelse til grundlæggende rettigheder og reelt lige vilkår for alle medlemmer af det internationale samfund; der henviser til, at relevante internationale organisationer og multilaterale fora vil være afgørende for at nå disse mål; der henviser til, at disse mål ikke blot vil muliggøre en mere effektiv positiv politisk indvirkning på globale udfordringer, men også vil begrænse og forebygge risikoen for konflikter;